**ՀԻՄՆԱՎՈՐՈՒՄ**

**«ԲՈՒՍԱԿԱՆ ԱՇԽԱՐՀԻ ՊԵՏԱԿԱՆ ԿԱԴԱՍՏՐԻ ՏՎՅԱԼՆԵՐԻ ՏՐԱՄԱԴՐՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

**1. Ընթացիկ իրավիճակը և իրավական ակտի ընդունման անհրաժեշտությունը**

    Սահմանադրության 6-րդ հոդվածի 1-ին մասի համաձայն՝ պետական և տեղական ինքնակառավարման մարմիններն ու պաշտոնատար անձինք իրավասու են կատարելու միայն այնպիսի գործողություններ, որոնց համար լիազորված են Սահմանադրությամբ կամ օրենքներով: Նույն հոդվածի 2-րդ մասի համաձայն՝ Սահմանադրության և օրենքների հիման վրա և դրանց իրականացումն ապահովելու նպատակով Սահմանադրությամբ նախատեսված մարմինները կարող են օրենքով լիազորվել ընդունելու ենթաօրենսդրական նորմատիվ իրավական ակտեր: Նշվածից պարզ է, որ Կառավարությունը և պետական մարմինները կարող են ընդունել նորմատիվ իրավական ակտեր, եթե  որոշում ընդունելու լիազորությունը վերապահված է կամ Սահմանադրությամբ կամ օրենքներով։

    **Վերոնշյալ նախագծերի** ընդունման անհրաժեշտությունը բխում է վերոգրյալից, ինչպես նաև Վարչապետի  2023 թվականի հունիսի 1-ի «Կենդանական աշխարհի մասին» օրենքում լրացում կատարելու մասին» և «Բուսական աշխարհի մասին» օրենքում լրացում կատարելու մասին» Հայաստանի Հանրապետության օրենքների կիրարկումն ապահովող միջոցառումները հաստատելու մասին» N594-Ա որոշմամբ հաստատված հավելվածի 2-րդ կետի պահանջից:

       **2.Առաջարկվող կարգավորման բնույթը**

ՀՀ կառավարության 2009 թվականի հուլիսի 23-ի **«Բ**ուսական աշխարհի պետական կադաստրի տվյալների տրամադրման կարգը հաստատելու մասին**» N 831-Ն** որոշումը գործում էր, սակայն օրենքով ամրագրված լիազորող նորմը բացակայում էր: Բացի լիազորող նորմն ամրագրելուց անհրաժեշտություն էր առաջացել ամբողջությամբ նոր խմբագրությամբ մշակելու բուսական աշխարհի պետական կադաստրի տվյալների տրամադրման գործընթացը: Անհրաժեշտություն էր առաջացել խմբագրելու որոշման ինչպես ընթացակարգային, այնպես էլ մասնագիտական տեղեկատվական մասեր, մշակվել է նաև բուսական աշխարհի պետական կադաստրի տվյալների ստացման համար հայտի ձև, որտեղ ամրագրվում է նաև բուսական աշխարհի պետական կադաստրից օգտվելու նպատակը:

**3. Նախագծերի մշակման գործընթացում ներգրավված ինստիտուտները, անձինք և նրանց դիրքորոշումը**

Ներկայացված նախագծերը մշակվել են շրջակա միջավայրի նախարարության կողմից:

**4. Ակնկալվող արդյունքը**

 **«**Բուսական աշխարհի պետական կադաստրի տվյալների տրամադրման կարգը սահմանելու մասին» **կառավարության որոշման նախագծի ընդունման արդյունքում բուսական աշխարհի պետական կադաստրի տվյալների տրամադրման գործընթացն առավել կանոնակարգված կդառնա, վերոնշյալ իրավական ակտը կունենա օրենքով ամրագրված լիազորող նորմ:**

**5. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Ներկայացված նախագծերի ընդունման կապակցությամբ պետական կամ տեղական ինքնակառավարման մարմինների բյուջեների եկամուտներում և ծախսերում փոփոխություններ չի նախատեսվում:

**6.  Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Ներկայացված նախագծերը չեն բխում ռազմավարական փաստաթղթերից։